Regsaksie oor Kubaanse ingenieurs gaan voortDie minister van water en sanitasie, Lindiwe Sisulu (Argieffoto: GCIS) Solidariteit gaan voort met regsaksie nadat die departement van menslike nedersettings, water en sanitasie versuim het om sy voorneme na te kom om ŉ alternatiewe voorstel in verband met die invoer van Kubaanse ingenieurs voor te lê. Maroela Media het vroeër vandeesweek berig die organisasie het Maandag met die minister van menslike nedersettings, water en sanitasie vergader oor die invoer van Kubaanse ingenieurs, ten duurste, om Suid-Afrika met sy waterprobleme te help. Minister Lindiwe Sisulu se span sou glo teen Woensdagmiddag ŉ voorstel maak om die dispuut te probeer ontlont. Die voorstel is teen Donderdagoggend nog nie voorgelê nie. Solidariteit sê nou die departement laat hom eenvoudig met geen ander opsie as om met regsaksie voort te gaan nie. “Nadat ons in goeie trou, op hulle versoek, vir hulle die vergunning toegestaan het om vir ons ŉ alternatief voor te lê, het hulle gewoon niks gedoen om hierdie plig na te kom nie,” sê Dirk Hermann, bestuurshoof van Solidariteit. Volgens Hermann sal die organisasie se hofstukke eersdaags beteken word om die saak in die hof verder te voer. “Daar is geen regverdiging daarvoor om Kubane in te voer – en dit boonop vanaf ŉ land met ŉ powere water-infrastruktuur – terwyl daar Suid-Afrikaanse vaardighede beskikbaar is nie. Die kern van die probleem is ŉ totale disrespek vir vaardighede en die private sektor in Suid-Afrika,” meen Hermann. Maroela Media het vroeër berig Sisulu het uitgevaar teen kritiek oor die besluit om Kubaanse ingenieurs te gebruik om Suid-Afrika met sy waterkrisis te help. Sy het toe gesê die Kubane is nie hier vir indiensneming nie, maar om munisipale amptenare te mentor sodat werk geskep kan word. Die koste van die 24 Kubaanse ingenieurs beloop sowat R65 miljoen – en dít terwyl Kuba self probleme met sy waterinfrastruktuur ondervind.